<classify> NAIBU Waziri wa Mambo ya Ndani ya Nchi, Hamadi Masauni ameagiza ofisi zote za Mamlaka ya Vitambulisho vya Taifa NIDA vikiwamo za vijijini, kuweka watu maalumu wa kukagua nyaraka za waombaji ili kuepusha usumbufu kwa wananchi wanaokaa zaidi ya saa sita, kisha kuambiwa nyaraka hazijatimia ikiwamo vyeti vya kuzaliwa.Masauni jana alifanya ziara ya kushitukiza katika Ofisi ya NIDA Wilaya ya Kinondoni, Dar es Salaam na kukerwa na msururu wa watu aliokuwa wakisubiri kuhudumiwa. Kutokana na kero hizo, aliagiza ofisi zote za NIDA nchini vikiwamo vituo vilivyo maeneo ya vijijini, kuweka watu maalumu wenye mafunzo kwa ajili ya kukagua nyaraka za waombaji wa vitambulisho na namba za utambulisho ili kuepusha usumbufu kwa wananchi wanaotaka huduma hizo.Masauni alifika katika ofisi hizo zilizopo Kawe na kukuta wananchi wakiwa katika misururu, wakisubiri huduma mbalimbali, huku wengine wakisinzia, hali iliyomkera na kuamua kusikiliza kero zao.Siyo haki kabisa; mlangoni muwe na watu wenye mafunzo ili kuangalia mahitaji ili anayeingia, awe na viambatanisho vinavyotosha...siyo mtu anaingia anakaa foleni saa nne hadi sita, halafu mnamwambia hana barua ya serikali ya mtaa au cheti cha kuzaliwa. Kitu kama hicho mkione na kumwambia mapema pale ili asipoteze muda wake, alisema Masauni.Alisema malalamiko ya wananchi, yanaonesha dhahiri kuwa upo upungufu mkubwa katika utoaji wa elimu kuhusu upatikanaji wa namba na Vitambulisho vya Taifa vinavyotolewa na NIDA.Msiwape watu majibu rahisirahisi tu kwamba kitambulisho bado au namba bado, lazima umweleweshe mtu bado kitu gani na afanye nini maana hawa ndio wanaolipa kodi mnazolipwa mishahara, lazima kuokoa muda wao ili wafanye kazi na kodi hizo zipatikane mlipwe mishahara, alisema.  <topic>: KITAIFA 